Polugodišnji izvještaj o radu općinskog načelnika Općine Novo Virje za 
razdoblje siječanj – lipanj 2018. godine 

	
	Sukladno članku 35. Zakona o lokalnoj i područnoj (regionalnoj) samoupravi podnosim 3. polugodišnje izvješće o radu Općinskog načelnika Općine Novo Virje.
	U ovom razdoblju bavio sam se sa izradom programskih dokumenata koje je Općina dužna napraviti na temelju različitih zakona koji nas na to obvezuju te pripremom dokumentacija i prijava na natječaje ministarstava i fondova. 
	Od programskih dokumenata prvo smo izrađivali Plan gospodarenja otpadom na temelju Zakona o održivom gospodarenju otpadom.  Taj dokument  nam je trebao iz razloga da bi se mogli javiti na natječaj Fonda za zaštitu okoliša i energetsku učinkovitost. Za nabavu kanti za reciklabilni otpad.  Na taj natječaj smo se javili u svibnju a Fond je  donio odluku o dodjeli sredstava u srpnju i dodijeljeno nam je 123. 000, 00 kuna. Natječaj za kante za miješani komunalni otpad objavilo je Ministarstvo graditeljstva u ožujku te smo se na njega prijavili. Vrijednost tih kanti je 72.000,00 kuna, a Ministarstvo nam je svojom odlukom dodijelilo 50.000,00 kuna. Isto tako vezano uz gospodarenje otpadom zajedno sa gradom Đurđevcom, općinama Kloštar Podravski, Sesvete Podravske, Kalinovac, Ferdinandovac i Molve prijavili smo se na natječaj Ministarstva zaštite okoliša i energetike u program pod nazivom „Program izobrazno informativnih aktivnosti o održivom gospodarenju otpadom“ sa projektom Održive misli. Na tom natječaju smo također prošli i svima zajedno nam je dodijeljeno 418.000,00 kuna, a projekt je 492.000,00 kuna. 
	Drugi dokumenti na kojima sam sudjelovao u izradi je Procjena ugroženosti od požara i Plan zaštite od požara koji nam je izradio ovlašteni izrađivač za 8.000,00 kuna. 
	Treći programski dokumenti bili su Strategija upravljanja imovinom za razdoblje 2018.-2025. godina i Plan upravljanja imovinom za 2019. godinu, a cijena izrade bila je 23.000,00 kuna. 
	Općina je također morala obaviti prilagodbu svojeg poslovanja u skladu sa Općom uredbom o zaštiti osobnih podataka Europskog parlamenta i Europskog vijeća. 
	Tijekom ožujka izradio sam prijave na još dva natječaja. Prvi je raspisalo Ministarstvo regionalnog razvoja i fondova Europske unije kroz Program održivog razvoja lokalne zajednice, a mi smo se prijavili sa projektom izgradnje pješačkih staza na groblju. Vrijednost projekta je 382.000,00 kuna a Ministarstvo nam je dodijelilo 100.000,00 kuna te sam Ugovor o dodjeli sredstava potpisao 16.5.2018. godine. 
	Ministarstvo za demografiju, obitelj, mlade i socijalnu politiku  objavilo je natječaj iz Programa podrške poboljšanja materijalnih uvjeta u predškolskim ustanovama na koji smo se prijavili sa projektom opremanje dječjeg  igrališta u Dječjem vrtiću „Bregunica“ Novo Virje. Vrijednost projekta je 105.000,00 kuna a Ministarstvo nam je dodijelilo 40.000,00 kuna. 
	Cijelo ovo polugodišnje razdoblje radio sam na pripremi prijave za program „Zaželi“ Ministarstva rada i mirovinskog sustava. Nositelj prijave za taj natječaj je Općina Kalinovac a općine Sesvete Podravske, Ferdinandovac, Molve i Novo Virje su partneri u projektu. Na tom natječaju smo također prošli a vrijednost projekta za sve općine je 3.084.000,00 te je nama dodijeljeno 308.000,00 kuna. U ovom projektu ćemo moći zaposliti dvije gerontodomačice koje će obilaziti 12 korisnika. 
	U programu javnih radova zaposlili smo troje ljudi na 6. mjeseci za koje nam Zavod za zapošljavanje financira njihove plaće u iznosu od 72.566,00 kuna. Isto tako u programu Stručnog osposobljavanja Zavoda za zapošljavanje dodijeljena nam je jedna osoba na godinu dana i za njezinu plaću dobili smo 36.000,00 kuna. 
	U ovom šestomjesečnom razdoblju od radova koje smo obavili bilo je prvo popravak vage u Drenovici čije krovište nam je srušio vjetar. 
	Geodetska firma iz Osijeka nam je obavila snimanje osam ulica za rješavanje imovinsko  pravnih odnosa na tim česticama da bi ih mogli prepisati na Općinu. 
	Tijekom svibnja i lipnja obavili smo popravak poljskih puteva i krpanje rupa u Trepčanskoj ulici. 
	U svibnju sam potpisao ugovor o kupnji zemljišta do groblja od Ljubice Mlinjarić rođene Vitelić koje nam je potrebno za proširenje groblja. 

